‘Tekort aan infrastruktuur in skole nie meer verskoning’ – SOSDie bestaande skool is omskep in ‘n skool vir leerders met spesifieke behoeftes. (Argieffoto: Unsplash) Die Solidariteit Skoleondersteuningsentrum (SOS) sê ŉ ernstige tekort aan klaskamers, puttoilette wat steeds nie met spoeltoilette vervang is nie, en asbesskole wat oorgebou moet word, is van die probleme wat nog nie deur die departement van onderwys opgelos is nie. Volgens Angie Motshekga, minister van onderwys, is infrastruktuur een van die grootste probleme wat die departement in die gesig staar. Sy erken ook dat die departement nie finansieel in staat is om die probleme te hanteer nie. Luidens ŉ verklaring van die SOS, wys voorleggings van die departement oor infrastruktuur skokkende agterstande wat by skole landwyd ondervind word en talle provinsies wat onder infrastruktuur-uitdagings gebuk gaan. Volgens die voorleggings ondervind altesaam 1 228 van die 2 071 openbare skole in Gauteng probleme met instandhouding, terwyl 566 skole ablusie-probleme ondervind. Die voorleggings dui ook die agterstand met die bou van nuwe skole aan. Daar is ŉ tekort aan 5 554 klaskamers by 723 skole in Gauteng – 3 166 daarvan by laerskole en 2 388 by hoërskole. Melanie Buys, hoof van ontwikkeling by die SOS, sê die impak van die Covid-19-pandemie op leerders en die skoolstelsel gaan nog vir jare gevoel word. “Verskonings gaan dié probleme nie laat verdwyn nie en moet dringend hanteer word. Dit is tyd vir daadwerklike planne om leerders op ŉ voltydse basis te laat terugkeer skool toe. Die land kan nie bekostig dat meer onderrigtyd in die slag bly nie,” sê Buys. Buys sê die rotasie-roosters waarvan skole gebruik maak, het tot gevolg dat leerders vanjaar nog meer onderrigtyd gaan verloor. Ursula Hoadley, verbonde aan die Universiteit van Kaapstad, beaam dit in haar verslag “Schools in the Time of Covid-19: Impacts of the Pandemic on the Curriculum” wat aandui dat 72% van skole steeds byna die helfte van hul kontaktyd verloor weens rotasie-roosters. Buys sê daar is geen sprake dat hierdie agterstande gou ingehaal sal word nie.